Man dood ná rusie in hotel | Netwerk24
Man dood ná rusie in hotel
’n Vrou is Donderdagaand in hegtenis geneem nadat sy na bewering ’n 51-jarige man met ’n mes in die nek gesteek het ten tyde van ’n argument in ’n luukse hotel in Umhlanga in KwaZulu-Natal.
Volgens kapt. Nqobile Gwala, polisiewoordvoerder, het ’n man en 31-jarige vrou Donderdag omstreeks 22:00 rusie gemaak in ’n hotelkamer op die 13de vloer van die Capital Pearls-hotel in Umhlanga.
“Ander hotelgaste het die onderonsie gehoor en die veiligheidswagte in kennis gestel. Die vrou het glo kort daarna uit die hotelkamer gestorm en om hulp geroep. Die man het ook gegil en toe buite die hotelkamer inmekaargestort.
“Die polisie is ontbied en die man is met ’n wond aan sy nek aangetref. Hy was reeds dood. Die polisie het die vrou in hegtenis geneem en op ’n mes beslag gelê. Die vrou is in aanhouding en sal eersdaags in die hof op ’n aanklag van moord verskyn,” sê Gwala.
Meer oor: Umhlanga | Kwazulu-Natal | Hotel | Sterfgeval | Rusie | Polisie-Ondersoek
Polisie ondersoek 2 sake by spogseunskool in PE